Kong Haralds sykdomsopphold historisk: – Aldri skjedd før
Ikke siden unionskongen Carl XV ble dødssyk under et Tyskland-opphold i 1872 har en norsk konge blitt hentet hjem fra utlandet. Forsvarsbudsjettet dekker regningen. – Dette har aldri skjedd før, sier historiker og kongehusekspert Trond Norén Isaksen til VG. – Kong Harald har vært syk flere ganger, men da har han blitt lagt inn på Rikshospitalet fra Slottet eller Bygdøy kongsgård. Han har aldri blitt så alvorlig syk i utlandet at han har måttet hentes hjem. Siden tirsdag har kong Harald (87) vært innlagt med en infeksjon på sykehuset i Langkawi. SAS sitt MEDEVAC-fly landet grytidlig fredag morgen norsk tid på ferieøya i Malaysia.  Hverken Slottet eller Forsvaret har bekreftet at det er akkurat dette flyet som skal frakte kongen, men Forsvaret har fått i oppdrag fra regjeringen å hente kongen hjem. En slik hjemhenting har aldri skjedd med kong Olav eller kong Haakon. Vi må helt tilbake til 1872 for å finne en lignende situasjon, opplyser Isaksen.  Rammet av tarmtuberkulose Sverige og Norge delte på det tidspunktet konge. – Tippoldefaren til kong Harald, kong Carl XV, hadde tarmtuberkulose. Under et rekonvalesentopphold i Aachen i Tyskland ble han så dårlig at man skjønte at livet snart var slutt, forteller Isaksen. Dermed ble det satt i sving en operasjon for å frakte den 46 år gamle unionskongen hjem til favorittslottet hans utenfor Stockholm. – Kong Carl XV kom seg over Øresund, men klarte ikke å fullføre reisen. Han ble båret i land i Malmö der han døde etter et par dager. Dette er siste gangen en norsk konge har blitt alvorlig syk i utlandet. – Dekkes av forsvarsbudsjettet Det har så langt ikke vært kjent hvem som tar seg av regningen for kongens hjemreise. VG har fredag 1. mars sendt en rekke spørsmål til Statsministerens kontor (SMK), Forsvaret og Slottet knyttet til utgiftene rundt hjemreisen. – Transporten er anslått til rett over 2 millioner kroner og tas av forsvarsbudsjettet, skriver oberstløyntnant og pressetalsperson Stine Barclay Gaasland i Forsvaret i en e-post til VG. – Oppdraget Forsvaret løser for Regjeringen, har ingen umiddelbar konsekvens for Forsvarets oppdragsportefølje. Slottets kommunikasjonssjef Guri Varpe svarer i en sammenfattet uttalelse på e-post: – For spørsmål om kostnader knyttet til den medisinske hjemtransporten henviser vi til Regjeringen. For øvrige spørsmål knyttet til den medisinske hjemtransporten henviser vi til den informasjonen Forsvaret har gått ut med, skriver Varpe til VG. Hun svarer ikke på spørsmål knyttet til at kronprins Haakon ved to anledninger den siste tiden har tatt seg av den ukentlige audiensen med utenriksministeren eller utenriksråden, uten at kongen har stått oppført som sykemeldt. – Kronprinsen er regent når Kongen er i utlandet eller når Kongen er sykmeldt, ref. Grunnlovens paragraf 41, skriver kommunikasjonssjef Varpe. Ikke oppført som sykmeldt Flere VG-lesere stiller spørsmål ved hvor trygt det er for 87-årige kong Harald å legge ut på reise til Malaysia. – Det er umulig for utenforstående å vite hva kongens livlege har anbefalt, men kongen har tydeligvis vært utenlands to ganger i januar, mener Isaksen.  Kongens livlege er Bjørn Bendz, som til vanlig er klinikkleder for Hjerte-, lunge- og karklinikken ved Oslo universitetssykehus. Livlegen er på plass i Malaysia for å bistå kongen. Kronprins Haakon var oppført som kronprinsregent i det offisielle programmet både 15. og 22. januar. Da var ikke kongen oppført som sykemeldt, ifølge kongehusekspert Trond Norén Isaksen. – Kronprinsen er bare regent når kongen er utenlands eller syk. Siden kong Harald ikke var sykemeldt disse datoene må det bety at han var utenlands. Det tyder på at kongen regnes for å være i stand til å reise ut av landet, sier Isaksen. Mindre åpent Tidligere var Slottet åpne om når kongen var på private reiser. Dette endret seg på starten av 2000-tallet, ifølge historikeren. – Det kan selvsagt være sikkerhetshensyn som gjør at slottet for tyve års tid siden sluttet å publisere dette på nettsiden, men folket har krav på å vite hvem som regjerer Norge, sier Isaksen. Flere ting tyder på at kong Harald har trappet ned de siste årene, mener Isaksen. Kongeparet har for eksempel ikke gjennomført et statsbesøk i utlandet siden mars 2020. Slike besøk anses som viktige døråpnere for norsk næringsliv og kultur i utlandet. – Andre land har gjenopptatt statsbesøk etter coronapandemien, men det har ikke kongen og dronningen gjort. – Bør abdisere når de er 80 Kongehusekspert Trond Norén Isaksen viser til  praksisen i andre europeiske kongehus med å abdisere og overlate tronen til neste generasjon. – Alle monarker bør abdisere når de er 80, sier Isaksen til VG. Han understreker at oppfatningen ikke er noen kritikk mot kong Harald personlig eller et ønske om å bytte ut kongen: – Men etter 80 kommer man til et punkt der man ikke har kraft til å utføre alle oppgavene man håndterte tidligere. Det er få bedrifter og organisasjoner som holder seg med toppledere i 80- og 90-årene. Å forbli i rollen er uheldig både for monarkene selv og etterfølgerne, mener Isaksen. – Konger i dag lever lengre enn før. Tronfølgerne kan bli både i 60- og 70-årene før de overtar, se bare på kong Charles. Å abdisere vil være en naturlig tilpasning til at folk lever lenger og at monarker kan overlate ansvaret til yngre generasjoner, avslutter kongehuseksperten. Se video: – Han er fortsatt i bedring
Kong Harald (87) hentes hjem fra Malaysia etter å ha blitt innlagt på sykehus med en infeksjon. En slik hjemhenting har ikke skjedd med en norsk konge siden 1872.  Forsvarsbudsjettet dekker regningen for hjemreisen, estimert til rett over 2 millioner kroner.  Kongen har ikke gjennomført et statsbesøk i utlandet siden mars 2020.  Kongehusekspert Trond Norén Isaksen mener på prinsipielt grunnlag at alle monarker bør abdisere når de er 80 år gamle.